ธกส.กำไร8พันล้านหนี้เน่า5%
ธ.ก.ส. กำไรปี 2554 แตะ 8,000 ล้านบาท พร้อมเร่งปล่อยกู้อุ้มชาวนาอีกว่า 8 หมื่นล้าน
5 เม.ย. 2555

ธ.ก.ส. กำไรปี 2554 แตะ 8,000 ล้านบาท พร้อมเร่งปล่อยกู้อุ้มชาวนาอีกว่า 8 หมื่นล้าน
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ผลดำเนินงานในรอบบัญชีปี 2554 ก่อนส่งให้สำนักงานการตรวจเงินแผ่นดิน (สตง.) ตรวจสอบ (สิ้นสุด ณ วันที่ 31 มี.ค. 2555 ) มีสินทรัพย์รวมกว่า 1.05 ล้านล้านบาท มีเงินฝาก 8 แสนล้านบาท ยอดสินเชื่อคงค้างกว่า 7 แสนล้านบาท หากรวมลูกหนี้ที่รอการชดใช้จากนโยบายรัฐบาล เช่น โครงการรับจำนำข้าว รวมเป็นเงินอีกกว่า 1.4 แสนล้านบาท ธนาคารจะมีสินเชื่อคงค้างมากกว่า 8.4 แสนล้านบาท 
เบื้องต้นธนาคารมีกำไรจากผลดำเนินงาน 7,500-8,000 ล้านบาท ใกล้เคียงกับปีก่อน มีหนี้ที่ไม่ก่อให้เกิดรายได้ (เอ็นพีแอล)ประมาณ 3 หมื่นล้านบาท คิดเป็น 5.4% ของยอดสินเชื่อรวม ลดลงจากปีก่อนที่มียอดเอ็นพีแอลที่ระดับ 6.8% 
สำหรับเป้าหมายการดำเนินงานในปีบัญชี 2555 ธนาคารตั้งเป้าหมายขยายสินเชื่อเพิ่มอีก 8 หมื่นล้านบาท ขยายเงินฝากเพิ่มอีก 7.5 หมื่นล้านบาท โดยในวันที่ 15 มิ.ย.นี้ จะเปิดตัวสลากออมทรัพย์ตัวใหม่ ตั้งเป้าหมายรับฝากเงิน 3.5 หมื่นล้านบาททั้งนี้เพื่อเป็นการทดแทนสลากเดิมที่กำลังจะครบกำหนดในปีนี้อีก 2.5 หมื่นล้านบาท
 
" การที่ธนาคารต้องจ่ายเงินสมทบ 0.47 % ของยอดเงินฝากซึ่งคาดว่าน่าจะเป็นเงินประมาณ 4,000 ล้านบาท คงไม่เป็นประเด็นให้ธนาคารลดการระดมเงินฝากลง แต่ต้องพยายามหาผลิตภัณฑ์ใหม่ที่รองรับกับต้นทุนทางการเงินที่เพิ่มสูงขึ้น
อย่างไรก็เห็นว่าการดำเนินตามนโยบายของรัฐบาล เช่่นการจ่ายเงินสมทบ 0.47 % ของเงินฝาก รวมถึงการพักชำระหนี้ลูกหนี้ดี จำนวน 2 3 ล้านคน หากกระทบต่อฐานะของเงินกองทุนต่อสินเชื่อทรัพย์ เชื่อมั่นว่าทางกระทรวงการคลังจะดูแลเรื่องการเพิ่มทุนให้ธนาคารมีความเข้มแข็งเพียงพอต่อการสร้างความเชื่อมั่นให้กับประะชาชนและนักวิเคราะห์ทั้งภายในและภายนอกประเทศ